KLASA: 034-28/24-01/8

URBROJ:711-02-05/04-2024-2

Zagreb, 05. prosinca 2024.

 **Jelena Sekulić,**

**Državni ured za intelektualno vlasništvo**

**Predmet: očitovanje na zahtjev Jelene Sekulić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 8. studenog 2024. zaprimilo zahtjev za očitovanjem koji je podnijela Jelena Sekulić iz Samostalne službe za autorsko pravo te europske i međunarodne poslove, Odjela za europske i međunarodne poslove Državnog zavoda za intelektualno vlasništvo.

U podnesenom zahtjevu podnositeljica traži očitovanje Povjerenstva vezano za primjenu Zakona o lobiranju („Narodne novine“, broj 36/24. u daljnjem tekstu: ZOL), budući da im se javljaju lobisti upisani u EU registar transparentnosti, pa ju zanima moraju li se oni posebno upisati i u Registar lobista Republike Hrvatske po novom Zakonu o lobiranju prije eventualnog sastanka i komunikacije s njima ili mogu podrazumijevati da ako su u EU-ovom registru da se smatra da su i u našem; drugim riječima, postavlja pitanje jesu li dužni odbiti komunikaciju s njima prije upisa u Registar lobista Republike Hrvatske.

Zahtjev u ovom predmetu podnesen je od strane osobe koja nije lobirana osoba iz članka 2. stavka 1. točke 4. ZOL-a, ali se njegov sadržaj odnosi na tumačenje odredaba istog Zakona, stoga Povjerenstvo OIB: 60383416394, u sastavu Aleksandre Jozić-Ileković kao predsjednice Povjerenstva, te Ines Pavlačić i Ane Poljak kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, na 66. sjednici održanoj 5. prosinca 2024., podnositeljici daje očitovanje, kako slijedi.

Člankom 2. točkom 3. ZOL-a propisano je da je lobist domaća ili strana fizička ili pravna osoba koja lobira i koja je upisana u Registar lobista te podrazumijeva:

a) lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste,

b) lobiste koji lobiraju u ime poslodavca kod kojeg su zaposleni ili

c) lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

Člankom 6. stavkom 1. ZOL-a propisano je da je prije početka lobiranja lobist dužan predstaviti se lobiranoj osobi, dokazati da je upisan u Registar lobista te navesti cilj i korisnika lobiranja za kojeg lobira.

S druge strane, ZOL u članku 7. stavku 1. propisuje da lobirana osoba može pristati komunicirati s lobistom samo nakon prethodne provjere upisa lobista u Registar lobista.

Člankom 11. stavkom 1. ZOL-a propisano je da lobiranje može obavljati lobist koji je upisan u Registar lobista.

 Slijedom navedenog, lobirane osobe ne bi trebale dopustiti aktivnosti lobiranja u komunikaciji s pravnim ili fizičkim osobama koje nisu upisane u Registar lobista Republike Hrvatske, bez obzira jesu li pritom te osobe upisane u Registar transparentnosti Europske unije.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana